stanford-oval/wikipedia huggingface dataset:
นอส
ประวัติ

ก้อ จ๊อบ เนฟ ร่วมกันตั้งวงเล่นดนตรีกันตั้งแต่ ม.1 ที่ร.ร.สิงห์บุรี จนเมื่อ ม.3 มีเวทีประกวด จึงชวนแชมป์มาเล่นกีต้าร์ด้วย ซึ่งขณะนั้น แชมป์อยู่ ม.5  แต่แชมป์มีมือเบสมาด้วย จ๊อบเลยต้องให้มือเบสคนนั้นเล่นแทน และตอนนั้นจ๊อบมาเรียนต่อที่กรุงเทพ จึงแยกกันไปสักพัก เล่นกันได้ประมาณ 2 ปี มือเบสคนนั้นก็ออกไป จ๊อบจึงได้กลับมาเล่น จากนั้นทางวงอยากได้มือกีต้าร์อีกคน จึงได้ดึง อาร์ท เข้ามาเล่น
เมื่อทั้งวงคิดลงตัวแล้ว จึงเข้าประกวดตามงานแข่งดนตรีต่างๆ ที่จังหวัดลพบุรี สิงห์บุรี และจังหวัดในภาคกลาง ได้รางวัลที่ 1 รางวัลที่ 2 บางเวทีก็รางวัลได้ชมเชย และเงินรางวัลที่ได้ก็สะสมมาทำห้องซ้อมกันเองที่บ้านเนฟ โดยมีพ่อของเนฟเป็นคนดูแลและฝึกสอน
พอทางวงอยากมีอัลบั้มเป็นของตัวเอง จึงเริ่มประกวดตามงานใหญ่ๆ และได้เข้าประกวดพานาโซนิคสตาร์ชาเลนซ์ ปี 2547 และได้รับรางวัลชนะเลิศภาคกลางมา แล้วในระดับประเทศได้รางวัลชมเชย และได้เซ็นสัญญาเป็นศิลปิน rs อยู่มา 1 ปี แต่ทางวงรู้สึกว่าไม่ได้มีอะไรเกิดขึ้น จึงขอถอนสัญญาออกมา จากนั้นก็เริ่มประกวดกันใหม่ จนมาถึงงานอยุธยาปาร์ค มิวสิค คอนเทส ได้รับรางวัลรองชนะเลิศอันดับ 1 พอดีเข้าตา เอก aratist จึงเรียกมาสกรีนเทสที่แกรมมี่ แล้วสกรีนเทสผ่าน เลยได้มีโอกาสได้ทำอัลบั้ม
ประวัติ > เข้าสู่ค่ายฮัมเบรลล่า

เมื่อได้เซ็นสัญญาเข้าสู่ค่ายฮัมเบรลล่า ของจีเอ็มเอ็ม แกรมมี่ วงนอสได้ปล่อยเพลงแรกในปี 2551 ชื่อเพลง บ้าบิ่น แต่ไม่ประสบความสำเร็จ แต่ด้วยความไม่ยอมแพ้ จึงตัดสินใจทำเพลงต่อ จนเกิดเพลงฮิตอย่าง กอด, ไม่มีหัวใจ...ไร้สมอง, พร่ำเพ้อ, และ ชา จากนั้นก็ได้ปล่อยอัลบั้ม Boost ในปี 2554 ซึ่งนับเป็นเวลา 3 ปีนับจากปล่อยเพลงแรกออกมา
วงนอสได้หยุดทำเพลงไปเป็นเวลา 3 ปี โดยก้อชี้แจงว่า เจ้าของค่ายเพลง (ฟองเบียร์) พาไปร้องเพลงโปรเจคท์พิเศษ และเล่นมิวสิกวิดีโอของศิลปินคนอื่นๆ ด้วย จนกลับมาปล่อยเพลง ใสใส และ หน้าร้ายร้าย ซึ่งก้อได้เล่าว่า เพลงใหม่นี้จะลดคีย์ลงมาจากอัลบั้ม Boost ซึ่งใช้เสียงสูง
จนกระทั่งค่ายวีเรคคอร์ดสได้ปิดตัวลง พวกเขาจึงถูกโอนไปยังค่ายเนเวอร์มายด์ เรคคอร์ด พร้อมกับปล่อยเพลง คิดไปเอง จากนั้นก็ย้ายไปยังค่าย Up^G กับ Werkgang โดยมีผลงานออกมาเป็นระยะๆ
ประวัติ > ปัญหาเรื่องการลบมิวสิควีดีโอ และการหยุดทำเพลง

ในปี พ.ศ. 2561 วงนอส ซึ่งในตอนนั้นอยู่ค่าย Werkgang ได้ปล่อยเพลงใหม่ ทนทำไม แต่ด้วยเหตุผลบางประการ ค่ายเพลงจึงลบมิวสิควีด๊โองานแรกลง ซึ่งตอนนั้นมียอดวิวประมาณ 5 ล้านวิว แล้วตัดสินใจลงมิวสิควีดีโองานใหม่ สร้างความไม่พอใจให้กับแชมป์ มือกีตาร์ของวง จนทำให้เขาออกมาโพสต์ระบายความรู้สึกลงเฟซบุ๊ค
วงนอสสิ้นสุดสัญญากับทางค่ายลงในอีกไม่กี่ปีต่อมา และเป็นช่วงเวลาใกล้เคียงกับที่เกิดวิกฤตไวรัสโควิด-19 ศิลปินในวงทั้งสามคนจึงตัดสินใจแยกวงเพื่อไปประกอบอาชีพส่วนตัว
ประวัติ > กลับมาอีกครั้ง

ในปี พ.ศ. 2566 เหล่าศิลปินทั้งสาม ก้อ แชมป์ เนฟ ได้กลับมารวมวงอีกครั้ง และปล่อยผลงานเพลงใหม่ ตัวแทนของใคร ในนามศิลปินอิสระ ไม่สังกัดค่ายเพลง โดยทางวงกล่าวไว้ว่า นี่คือผลงานที่พวกเขาทำกันเองแทบจะ 100 เปอร์เซนต์
สมาชิก

| --- | --- |
 สมาชิกปัจจุบัน สิทธิชัย สวัสดิ์สุข (ก้อ) – ร้องนำ เกิด 27 พฤษภาคม พ.ศ. 2530 เกิดที่ อำเภอเมืองสุโขทัย จังหวัดสุโขทัย (พ.ศ. 2551 - ปัจจุบัน)  ยศพร ประสาทศิลป์ (แชมป์) – กีตาร์ เกิด 9 เมษายน พ.ศ. 2530 เกิดที่ อำเภอสุวรรณภูมิ จังหวัดร้อยเอ็ด (พ.ศ. 2551 - ปัจจุบัน)  ทัพไทย เดชธงไชย (เนฟ) – กลอง เกิด 24 กรกฎาคม พ.ศ. 2528 เกิดที่ เขตจอมทอง จังหวัดกรุงเทพมหานคร (พ.ศ. 2551 - ปัจจุบัน):  อดีตสมาชิก วรวรรษ ทับสกุล (อาร์ท) – กีต้าร์ (รึ่ทึ่ม) เกิด 17 สิงหาคม พ.ศ. 2531 (เกิดที่ อำเภอพนมทวน จังหวัดกาญจนบุรี (พ.ศ. 2551 - 2556)  หฤษฎ์ สิงหะแสนยาพงษ์ (จ๊อบ) – กีตาร์เบส เกิด 2 มกราคม พ.ศ. 2523 (เกิดที่ เขตดอนเมือง จังหวัดกรุงเทพมหานคร) (พ.ศ. 2551 - 2556)
ผลงาน

| ผลงานเพลงของนอส |
| --- | --- |
สตูดิโออัลบั้ม: 1
ซิงเกิล: 8
ผลงาน > สตูดิโออัลบั้ม

| ชื่ออัลบั้ม | รายละเอียด | รายชื่อเพลง |
| --- | --- | --- |
| บูทส์ (Boost) |  ออกจำหน่าย: พ.ศ. 2554 |  "Boost"  "กอด"  "มองไปเห็นด้วยตาเปล่า"  "พร่ำเพ้อ"  "ชา"  "บ้าบิ่น"  "ไม่มีหัวใจ...ไร้สมอง"  "ฉันสัญญา"  "ให้มันรู้ไป"  "เพื่อน (จะกลับมา)" |
ผลงาน > ซิงเกิล

"ใสใส"  (15 สิงหาคม พ.ศ. 2557)
"หน้าร้ายร้าย" (23 มิถุนายน พ.ศ. 2558)
"คิดไปเอง" (14 มีนาคม พ.ศ. 2559)
"มีแต่คำว่ารัก" (21 กรกฎาคม พ.ศ. 2559)
"ไหนว่าดี" (4 เมษายน พ.ศ. 2560)
"เจ็บเกินไป" (23 สิงหาคม พ.ศ. 2560)
"จำเป็นต้องปล่อยมือ" (14 ธันวาคม พ.ศ. 2560)
"ทนทำไม" (23 พ.ค. 2561)
"ตัวแทนของใคร" (1 มี.ค. 2566)
"น้ำตาที่เสียไป" (30 ส.ค. 2567)
แหล่งข้อมูลอื่น

เฟซบุ๊กของนอส
ประภาส ชลศรานนท์

| ประภาส ชลศรานนท์ |
| --- | --- |

ข้อมูลพื้นฐาน
ชื่อเกิด: ประภาส ชลศรานนท์
รู้จักในชื่อ: จิก
เกิด: 18 พฤษภาคม พ.ศ. 2503 (64 ปี)
อาชีพ: นักคิด นักเขียน นักแต่งเพลง
ประภาส ชลศรานนท์ (เกิด 18 พฤษภาคม พ.ศ. 2503 - )  ศิลปินแห่งชาติ ประจำปี พ.ศ. 2561 สาขาศิลปะการแสดง ประเภทดนตรีสากลและนาฏศิลป์สากล (ผู้สร้างสรรค์งานบันเทิงและดนตรีไทยสากล)  นักคิด นักเขียน นักแต่งเพลง ผู้ร่วมก่อตั้ง บริษัท เวิร์คพอยท์ เอ็นเทอร์เทนเมนท์ จำกัด (มหาชน)
ผลงาน > คอนเสิร์ต

บทเพลงของ ประภาส ชลศรานนท์ ถูกนำไปแสดงในคอนเสิร์ตต่างๆ มากมาย
คอนเสิร์ตแก้คิดถึง...ฉลองสิบกว่าปีเฉลียง วันที่ 30 เมษายน 2537 ณ ศูนย์วัฒนธรรมแห่งประเทศไทย โดยนำรายได้มอบเพื่อการกุศล
คอนเสิร์ตเรื่องราวบนแผ่นไม้ วันที่ 2-3 ธันวาคม 2543 ณ หอประชุมใหญ่ มหาวิทยาลัยธรรมศาสตร์ ในครั้งนั้นวงเฉลียงได้เล่นเพลงเรื่องราวบนแผ่นไม้ เพลงประจำคอนเสิร์ตอีกครั้งหนึ่งในตอนท้าย โดยมีประภาส ชลศรานนท์ ผู้แต่ง ร่วมร้องด้วยเป็นครั้งแรก
คอนเสิร์ตเหตุเกิด...ที่เฉลียง วันที่ 30 มิถุนายน 2550 ณ อิมแพ็ค อารีนา เมืองทองธานี  โดยมีนิยามว่า "ดนตรีบำบัด ถาปัดจัด เฉลียงโชว์"  จัดขึ้นเพื่อจัดหารายได้ให้กับสมาคมนิสิตเก่าคณะสถาปัตยกรรมศาสตร์ จุฬาลงกรณ์มหาวิทยาลัย และสนับสนุนด้านการศึกษาของคณะ
คอนเสิร์ตเพลงแบบประภาส วันที่  4-6 กรกฎาคม 2551 ณ ศูนย์วัฒนธรรมแห่งประเทศไทย
คุณพระช่วยสำแดงสด 1 วันที่ 22-23 สิงหาคม 2552 ณ โรงละครอักษรา คิงเพาเวอร์
มหัศจรรย์เพลงสุนทราภรณ์ โดยคุณพระช่วย วันที่  3-4 เมษายน 2553 ณ โรงละครอักษรา คิงเพาเวอร์
คุณพระช่วย สำแดงสด 2 ตอน แผ่นดินทอง วันที่ 12-15 สิงหาคม 2553 ณ โรงละครอักษรา คิงเพาเวอร์
จำอวดคุณพระ โดยคุณพระช่วย  วันที่  8-27 มีนาคม 2554
คอนเสิร์ตผู้หญิงที่อยากกอดตลอดชีวิต วันที่ 12-14 สิงหาคม 2554 ที่โรงละครอักษรา คิงเพาเวอร์
คุณพระช่วย สำแดงสด 3 ตอน คุณพระช่วยสำแดงสด 3 ฤดู วันที่ 19-21 ตุลาคม 2555 ที่โรงละครอักษรา  คิงเพาเวอร์
คอนเสิร์ตคุณพระช่วยสำแดงสด 4 รวมแผ่นดิน วันที่ 1-3 พฤศจิกายน 2556 ที่โรงละครอักษรา คิงเพาเวอร์
งานมหกรรมโลก The Universal Exhibition Milano  2015, Italy  วันที่ 24 สิงหาคม 2558 เพลงไหว้ จากบทประพันธ์ของประภาส ชลศรานนท์ ใช้เป็นบทเพลงประกอบการแสดงบนเวทีในงานซึ่งกำหนดให้เป็นวันชาติไทย
คอนเสิร์ตคุณพระช่วยสำแดงสด 5 ตอน 10 ปี คุณพระช่วย กิน นอน เกิด แต่ง สำแดงวัฒนธรรม วันที่ 25-27 กันยายน 2558 ที่โรงละครเคแบงก์สยามพิฆเนศ สยามสแควร์วัน
คอนเสิร์ตเพลงประภาส 2 วันที่ 9-10-11 ตุลาคม 2558 ที่โรงละครเคแบงก์สยามพิฆเนศ สยามสแควร์วัน
คอนเสิร์ตคุณพระช่วยสำแดงสด 6 ยกสยาม ยกคน ยกความ ยกธรรม ยกไทย วันที่ 11-14 สิงหาคม 2559 ที่โรงละครเคแบงก์สยามพิฆเนศ สยามสแควร์วัน
คอนเสิร์ตโตโยต้า พรีเซนท์ ปรากฏการณ์เฉลียง วันที่ 17-18 กันยายน 2559 ณ รอยัลพารากอน ฮอลล์
OPPO Present mini Concert 'The Mask Singer'  วันที่ 2 เมษายน 2560 ณ โรงละครเคแบงก์สยามพิฆเนศ  ชั้น 7 สยามสแควร์วัน
คอนเสิร์ตคุณพระช่วยสำแดงสด 7 นาคฟ้อนมังกรระบำ วันที่ 11-14 สิงหาคม 2560 ณ โรงละครเคแบงก์สยามพิฆเนศ  ชั้น 7 สยามสแควร์วัน
OPPO Present Concert 'The Mask Singer 2'  วันที่ 2-3 กันยายน 2560 ณ ไบเทค บางนา (ฮอลล์ 98)
คอนเสิร์ตคุณพระช่วยสำแดงสด 8 "ฟื้นอโยธยา" วันที่ 10-13 สิงหาคม 2561 ณ โรงละครเคแบงก์สยามพิฆเนศ ชั้น 7 สยามสแควร์วัน
OPPO Present Concert 'The Mask Singer 3'  วันที่ 17-18 กุมภาพันธ์ 2561 ณ รอยัล พารากอน ฮอลล์
MAZDA PRESENTS คอนเสิร์ตเพลงประภาส 3 วันที่ 19 ตุลาคม 2562  ณ รอยัล พารากอน ฮอลล์
ผลงาน > ละครเวที

ละครเวทีชายกลาง วันที่ 21-29 กรกฎาคม 2550 ณ เมืองไทยรัชดาลัยเธียเตอร์
เดอะ เลเจนด์ ออฟ เร่ขายฝัน เฉลียง เดอะ มิวสิคัล วันที่ 15-17 มกราคม 2553 ณ เอ็ม เธียเตอร์
โหมโรงเดอะมิวสิคัล วันที่ 4-5, 23-26 , 30 เมษายน  และ วันที่ 1-3 พฤษภาคม 2558 ณ โรงละครเคแบงก์สยามพิฆเนศ สยามสแควร์วัน
โหมโรง เดอะมิวสิคัล รีสเตจ วันที่ 6-22 พฤศจิกายน 2558 ณ โรงละครเคแบงก์สยามพิฆเนศ สยามสแควร์วัน
นิทานหิ่งห้อย เดอะมิวสิคัล ละครเวทีร้องเพลงเฉลียง วันที่ 28-29 มกราคม ,4-5 ,11-12 กุมภาพันธ์ 2560 ณ โรงละครเคแบงก์สยามพิฆเนศ ชั้น 7 สยามสแควร์วัน
รองเท้าของพ่อ วันที่ 9 ,11-12, 18-19 พฤศจิกายน 2560 ณ โรงละครเคแบงก์สยามพิฆเนศ สยามสแควร์วัน
โหมโรง เดอะมิวสิคัล 2561 วันที่ 5-6, 12-13, 19-20, 26 พฤษภาคม และ 2-3 มิถุนายน 2561 ณ โรงละครเคแบงก์สยามพิฆเนศ ชั้น 7 สยามสแควร์วัน
เป็นผู้กำกับภาพยนตร์เรื่อง ยักษ์ (YAK : The Giant King)
เป็นผู้กำกับภาพยนตร์สั้น เรื่อง  FEED  ได้รับรางวัลแอนิเมชั่นยอดเยี่ยม  Best Animated 2014 ในงานเทศกาล Short. Sweet. Film Fest ที่รัฐโอไฮโอ สหรัฐอเมริกา
เพราะ'พ่อ' "เพราะสิ่งที่พ่อทำให้เรานั้นมากมาย" นิทรรศการงานศิลปะที่ได้รับแรงบันดาลใจจากในหลวงรัชกาลที่ 9 วันที่ 18 ตุลาคม - 19 พฤศจิกายน 2560 ณ โรงละครเคแบงก์สยามพิฆเนศ  ชั้น 7 สยามสแควร์วัน
ผลงาน > ผลงานเขียนที่ได้รับการรวมเล่ม

ขอชื่อสุธีสามสี่ชาติ, พิมพ์ครั้งแรก สำนักศิษย์สะดือ, พ.ศ. 2530
สุธีเสมอ , สำนักพิมพ์แม่ขมองอิ่ม, สิงหาคม 2543
ห้องครูวิไลตึกใหม่ชั้นสอง , สำนักศิษย์สะดือ, กันยายน 2531
สมุดขบ, เวิร์คพอยท์ พับลิชชิง, 2550
เขียนแบบถาปัด,สำนักพิมพ์มติชน, พฤษภาคม 2548
ใจประทับใจ, สำนักพิมพ์ มติชน 2543
เพลงเขียนคนดนตรีเขียนโลก, พิมพ์ครั้งที่ 1 ปีที่พิมพ์ ตุลาคม 2537 สำนักพิมพ์ ณ บ้านวรรณกรรม , พิมพ์ครั้งที่ 2 ปีที่พิมพ์ มีนาคม 2542 สำนักพิมพ์ กระดาษพ่อดินสอแม่
พิมพ์ครั้งที่ 3 โดยเวิร์คพอยท์พับลิชชิ่ง; กรกฎาคม 2551 ใช้ชื่อ เพลงเขียนคน ดนตรีเขียนโลก ฉบับ 2551
แม่เภา, พิมพ์ครั้งแรก เวิร์คพอยท์พับลิชชิ่ง, ตุลาคม 2553
สุธี, (รวมเรื่องสั้น ขอชื่อสุธีสามสี่ชาติ และ สุธีเสมอ เก็บถาวร 2012-09-17 ที่ เวย์แบ็กแมชชีน" พิมพ์รวมเล่มครั้งแรก เวิร์คพอยท์พับลิชชิ่ง, มิถุนายน 2549, พิมพ์ครั้งที่ 25 เวิร์คพอยท์พับลิชชิ่ง, พฤษภาคม 2554
อภินิหารพระดิน, พิมพ์ครั้งแรก เวิร์คพอยท์พับลิชชิ่ง, ตุลาคม 2554
มังกรไฟไม่เรียนหนังสือ เก็บถาวร 2013-05-30 ที่ เวย์แบ็กแมชชีน , เวิร์คพอยท์ พับลิชชิง, 2548
นิทานล้านบรรทัด (1,2,3), สำนักพิมพ์อะบุ๊ค, 2554, 2555, 2557
คุยกับประภาส , สำนักพิมพ์กระดาษพ่อดินสอแม่, 2542
ตัวหนังสือคุยกัน , สำนักพิมพ์แม่ขมองอิ่ม, มีนาคม 2543
กบเหลาดินสอ เก็บถาวร 2012-09-17 ที่ เวย์แบ็กแมชชีน , สำนักพิมพ์มติชน, สิงหาคม 2544
มะเฟืองรอฝาน ,  สำนักพิมพ์มติชน, กรกฎาคม 2545
เชือกกล้วยมัดต้นกล้วย , สำนักพิมพ์มติชน, กันยายน 2546
ยอดมนุษย์ลำลอง , เวิร์คพอยท์ พับลิชชิง, ตุลาคม 2547
เท่าดวงอาทิตย์ , เวิร์คพอยท์ พับลิชชิง, กันยายน 2548
แมงกะพรุนถนัดซ้าย เก็บถาวร 2013-06-18 ที่ เวย์แบ็กแมชชีน , เวิร์คพอยท์ พับลิชชิง, 2549
เพลงเขียนคน ดนตรีเขียนโลก เรียบเรียงโดย สมชัยพหลกุลบุตร , ณ บ้านวรรณกรรม, ตุลาคม 2537
เหมือนไขมัน, อะบุค พับลิชชิง, มีนาคม 2543
หลังตู้เย็น, เวิร์คพอยท์ พับลิชชิง, ตุลาคม 2547
วัคซีน, สมาคมนักเขียนแห่งประเทศไทย, กุมภาพันธ์ 2542
เหมือนแม่ครึ่งหนึ่งก็พึงใจ, สำนักพิมพ์ฤดูร้อน, ตุลาคม 2542
ผู้หญิงที่อยากกอดตลอดชีวิต, เวิร์คพอยท์ พับลิชชิง, ธันวาคม 2547
พ่อ - วัคซีน ,สมาคมนักเขียนแห่งประเทศไทย  2542
รางวัล > รางวัลเกียรติยศ

รางวัลผู้อนุรักษ์ศิลปวัฒนธรรมดีเด่นจากกระทรวงวัฒนธรรม ในงานประกาศผลรางวัล  “คมชัดลึก อวอร์ด ครั้งที่3” พ.ศ. 2549
รางวัลสื่อมวลชนดีเด่น รายการสารคดีดนตรีเล่าเรื่อง “น้ำคือชีวิต”  พ.ศ. 2550
รางวัลบุคคลเบื้องหลังแห่งปี Nine Entertain Awards 2009 พ.ศ. 2552
รางวัลพิเศษ SEED HALL OF FAME รางวัลสำหรับศิลปินคุณภาพระดับตำนานที่สร้างผลงานต่อเนื่อง และสร้างแรงบันดาลใจให้ผู้ฟังได้มีความหวัง สร้างฝันให้กับผู้คน ประสบความสำเร็จสูงสุดและยาวนาน จัดโดย คลื่นซี้ด 97.5 เอฟเอ็ม พ.ศ. 2554
รางวัลผู้ใช้ภาษาไทยดีเด่น  จากสำนักวรรณกรรมและประวัติศาสตร์ กรมศิลปากร กระทรวงวัฒนธรรม พ.ศ. 2558
รางวัลเกียรติยศคนทีวี ในงานประกาศรางวัลโทรทัศน์ทองคำ พ.ศ. 2559
รางวัล Lifetime Achievement รางวัลเกียรติยศมอบให้กับผู้คร่ำหวอดในวงการดนตรีทั้งเบื้องหน้าและเบื้องหลัง และสร้างคุณูปการให้กับวงการเพลงของไทย ในงานประกาศรางวัล The Guitar Mag Awards 2016 พ.ศ. 2559
ศิลปินแห่งชาติ ประจำปี พ.ศ. 2561 สาขาศิลปะการแสดง ประเภทดนตรีสากลและนาฏศิลป์สากล (ผู้สร้างสรรค์งานบันเทิงและดนตรีไทยสากล)
รางวัล > รางวัลผลงานเพลง

รางวัลมิวสิควีดีโอดีเด่น เพลง “เร่ขายฝัน” วงเฉลียง พ.ศ. 2530
รางวัลสีสันอวอร์ดส์ เพลงยอดเยี่ยม  “โลกา-โคม่า” พ.ศ. 2532
รางวัลสีสันอวอร์ดส์ รางวัลอัลบั้มยอดเยี่ยม  “ตะไคร่น้ำสุด ขอบฟ้า” พ.ศ. 2532
รางวัล B.A.D.(Bangkok Art Director)Awards ในงาน BANGKOK ART DIRECTORS’ASSOCIATION AWARDS 1992 จาก มิวสิกวิดีโอ เพลง เร่ขายฝัน
เครื่องหมายความสามารถในการเหินเวหากิตติมศักดิ์ กองทัพอากาศมอบให้เพื่อเป็นการขอบคุณในการแต่งและจัดทำเพลง “อัลบั้มเฉลิมฉลอง 90ปีกองทัพอากาศ” พ.ศ. 2547
รางวัลพิเศษ “Life Time Achievement 2005” (ไลฟ์ ไทม์ แอคชีพเมนท์) รางวัลเชิดชูเกียรติบุคคลที่ประสบความสำเร็จ และมีคุณูปการต่อวงการดนตรีไทย ในงาน“Fat Awardsครั้งที่ 3” จัดโดยคลื่น 104.5 แฟตเรดิโอ  พ.ศ. 2548
รางวัลสีสันอวอร์ดส์ เพลงยอดเยี่ยม  “นาฬิกา” พ.ศ. 2552
รางวัลการประพันธ์เพลงดีเด่นด้านภาษาไทย ประเภทการประพันธ์คำร้องเพลงไทยสากล ในโครงการประกวดเพลง (เพชรในเพลง) กระทรวงวัฒนธรรม “เพลงควายไทย” พ.ศ. 2553
รางวัลการประพันธ์เพลงดีเด่นด้านภาษาไทย ประเภทการประพันธ์คำร้องเพลงไทยสากล ในโครงการประกวดเพลง (เพชรในเพลง) กระทรวงวัฒนธรรม “เพลงบ้านเราจะเหมือนเดิม” พ.ศ. 2554
รางวัลชมเชยการประพันธ์เพลงดีเด่นด้านภาษาไทย ประเภทการประพันธ์คำร้องเพลงไทยสากล ในโครงการประกวดเพลง (เพชรในเพลง) กระทรวงวัฒนธรรม “เพลงคนไทยฟื้นแผ่นดิน”
รางวัลโทรทัศน์ทองคำ รางวัลเพลงละครดีเด่น   เพลง “สิ่งลึกลับซับซ้อนในจักรวาล” เพลงประกอบซิทคอม “คัพเค้กรักล้นครีม” พ.ศ. 2558
รางวัลชนะเลิศ การประพันธ์เพลงดีเด่นด้านภาษาไทย ประเภทการประพันธ์คำร้องเพลงไทยสากล  ในโครงการประกวดเพลง (เพชรในเพลง) กระทรวงวัฒนธรรม “เพลงวันพรุ่งนี้” พ.ศ. 2558
รางวัลชนะเลิศ การประพันธ์เพลงดีเด่นด้านภาษาไทย ประเภทการประพันธ์คำร้องเพลงไทยลูกทุ่ง ในโครงการประกวดเพลง (เพชรในเพลง) กระทรวงวัฒนธรรม “เพลงฉันรักเพลงลูกทุ่ง” พ.ศ. 2566
รางวัล > รางวัลผลงานโทรทัศน์

รางวัลเมขลา ผู้เขียนบทโทรทัศน์ดีเด่น  ละครเรื่อง “เทวดาตกสวรรค์” พ.ศ. 2529
รางวัลโทรทัศน์ทองคำ ผู้กำกับบทละครโทรทัศน์ดีเด่น  เรื่อง “เทวดาตกสวรรค์” พ.ศ. 2529
รางวัลโทรทัศน์ทองคำ ละครสะท้อนสังคมชุดดีเด่น   เรื่อง “เทวดาตกสวรรค์” พ.ศ. 2529
ASIAN TELEVISION AWARDS 1999 รางวัลละครโทรทัศน์ยอดเยี่ยม  ละครชุด “พ่อ” ละครเทิดพระเกียรติพระบาทสมเด็จพระเจ้าอยู่หัวในวโรกาสเฉลิมพระชนมพรรษา 6 รอบ พ.ศ. 2542
ASIAN TELEVISION AWARDS 2000 รางวัล WINNER ประเภท  BEST GAME OR QUIZ PROGRAMME  รายการ “เกมจารชน” พ.ศ. 2543
รางวัลเมขลา รายการแข่งขัน ชิงรางวัลดีเด่น รายการแฟนพันธุ์แท้  พ.ศ. 2544
รางวัลโทรทัศน์ทองคำ รายการเกมโชว์ดีเด่น รายการ “แฟนพันธุ์แท้”  พ.ศ. 2544
รางวัลเมขลา รายการแข่งขันชิงรางวัลดีเด่น รายการ “แฟนพันธุ์แท้”  พ.ศ. 2545
ASIAN TELEVISION AWARDS 2003 รางวัล WINNER ประเภท  BEST GAME OR QUIZ PROGRAMME  รายการ “แฟนพันธุ์แท้” พ.ศ. 2546
รางวัลแมกซีมิเลี่ยนอวอร์ด ( Maximillion Awards ) รางวัลทรงเกียรติซึ่งสื่อมวลชนคาทอลิกประเทศโปแลนด์ มอบให้เป็นกรณีพิเศษครั้งแรกในระดับเอเชีย ละครเทิดพระคุณแม่ เรื่อง “ผู้หญิงที่อยากกอดตลอดชีวิต” พ.ศ. 2547
รางวัลแม่ดีเด่น โดยคุณแม่พร  ชลศรานนท์  คุณแม่ของประภาส ชลศรานนท์ ได้รับรางวัลประเภทแม่ของผู้ทำประโยชน์ต่อสังคมและประเทศชาติ พ.ศ. 2547
รางวัลจากคณะกรรมมาธิการศาสนา ศิลปะ และวัฒนธรรม สภาผู้แทนราษฎร รายการที่มีคุณค่าต่อศาสนา ศิลปะและวัฒนธรรมไทย รายการ “ คุณพระช่วย” พ.ศ. 2548
โล่ประกาศเกียรติคุณพระราชทาน สมเด็จพระนางเจ้าฯ พระบรมราชินีนาถ รายการส่งเสริมสถาบันครอบครัวดีเด่น รายการ “สู้เพื่อแม่” พ.ศ. 2548
ASIAN TELEVISION AWARDS 2005  รางวัล WINNER ประเภท BEST GAME OR QUIZ PROGRAMME รายการ “กล่องดำ” พ.ศ. 2548
รางวัลโทรทัศน์ทองคำ ปกิณกะดีเด่น รายการ “ชิงช้าสวรรค์”  พ.ศ. 2548
โล่เกียรติคุณจากสภาสังคมสงเคราะห์แห่งประเทศไทย ในพระบรมราชูปถัมภ์ ผู้ให้การสนับสนุนกิจกรรมของสภาสังคมสงเคราะห์ฯ ในโอกาสวันน้อมเกล้าฯ พ.ศ. 2548
รางวัลสื่อมวลชนดีเด่น รายการพิเศษวันแม่ ชุด “ ชัยชนะของแม่”  พ.ศ. 2549
รางวัลสื่อมวลชนดีเด่น รายการ “คุณพระช่วย” พ.ศ. 2549
ASIAN TELEVISION AWARDS 2006 รางวัล WINNER ประเภท BEST CHILDREN’S PROGRAMME รายการ “เกมทศกัณฐ์เด็ก”  พ.ศ. 2549
รางวัลลูกที่มีความกตัญญูกตเวทีอย่างสูงต่อแม่ จากสภาสังคมสงเคราะห์แห่งประเทศไทยฯ พ.ศ. 2549
รางวัลผู้มีคุณธรรมส่งเสริมพระพุทธศาสนา เป็นแบบอย่างของพุทธศาสนิกชนที่ดี  เนื่องในวันมาฆบูชา พ.ศ. 2552
โล่เกียรติยศพระราชทาน บุคคลผู้เป็นตัวอย่างแก่เยาวชน ในงานวันเยาวชน วันที่ 20 กันยายน 2552
รางวัลเกียรติคุณ “คนดีศรีสยาม” ในโครงการเฉลิมพระเกียรติองค์ราชัน รัฐ ราษฎร์ รวมใจภักดิ์ รักสามัคคี ถวายความดี เพื่อพ่อหลวง พ.ศ. 2555
รางวัลเกียรติคุณ “คนดีศรีสยาม” ในโครงการเฉลิมพระเกียรติองค์ราชัน รัฐ ราษฎร์ รวมใจภักดิ์ รักสามัคคี ถวายความดี เพื่อพ่อหลวง พ.ศ. 2557
รางวัล > รางวัลผลงานภาพยนตร์

รางวัลผลงานสร้างสรรค์แห่งปี Nine Entertain Awards 2013 จากภาพยนตร์แอนนิเมชั่น “ยักษ์”  พ.ศ. 2556
รางวัลชนะเลิศ Best Animated 2014  หรือ ภาพยนตร์แอนิเมชั่นยอดเยี่ยม 2014  เรื่อง FEED  จากงานเทศกาล Short. Sweet. Film Fest  เทศกาลประกวดภาพยนตร์ ประเภทภาพยนตร์สั้น รัฐโอไฮโอ สหรัฐอเมริกา  พ.ศ. 2557
เครื่องราชอิสริยาภรณ์

พ.ศ. 2540 –  เครื่องราชอิสริยาภรณ์อันเป็นที่สรรเสริญยิ่งดิเรกคุณาภรณ์ ชั้นที่ 6 เหรียญทองดิเรกคุณาภรณ์ (ร.ท.ภ.)
รายาฮีเยา

| รายาฮีเยา |
| --- | --- |

รายาแห่งปตานีดารุสซาลาม
ครองราชย์: พ.ศ. 2127 - 2159 (32 ปี)
ก่อนหน้า: สุลต่านบะห์ดูร์ ชาห์
ถัดไป: รายาบีรู
รายามูดา: รายาบีรู
อัครมหาเสนาบดี: เบินดาฮารา กายูเคอลัต

สวรรคต: พ.ศ. 2159 กรือเซะ
ราชวงศ์: ศรีวังสา
พระราชบิดา: สุลต่านมันซูร์ ชาห์
ศาสนา: อิสลามนิกายซุนนี
รายาฮีเยา (มลายู: راج هيجاو) เป็นพระราชธิดาพระองค์ใหญ่ จากพระราชธิดาทั้งหมดห้าพระองค์ในสุลต่านมันซูร์ ชาห์  รายาฮีเยาสืบราชสันตติวงศ์รัฐสุลต่านปตานีดารุสซาลามช่วงปี พ.ศ. 2127–2159 โดยพระองค์ทรงขึ้นครองราชย์ต่อจากสุลต่านบะห์ดูร์ ชาห์ ซึ่งเป็นพระอนุชาที่ถูกปลงพระชนม์ และหลังจากพระองค์สวรรคตผู้เป็นพระขนิษฐาของพระองค์พระนามว่า" รายาบีรู "ทรงขึ้นครองราชย์ต่อจากพระองค์ ในภาษามลายู พระนามของพระองค์หมายถึง "สีเขียว" หรือ "ราชินีสีเขียว"
เบื้องต้น

รายาฮีเยาเป็นพระราชธิดาพระองค์ใหญ่ในสุลต่านมันซูร์ ชาห์ จากพระราชธิดาทั้งหมด 5 พระองค์และพระราชโอรสทั้งหมด 2 พระองค์ เนื่องจากเกิดเหตุการณ์นองเลือดขึ้นภายในพระราชวังหลวง จนทำให้พระราชโอรส 2 พระองค์ในสุลต่านมันซูร์ ชาห์ ล้วนต้องถูกปลงพระชนม์ จึงไม่มีพระราชโอรสองค์ใดที่มีคุณสมบัติตามกฎมณเฑียรบาลว่าด้วยการสืบราชสันตติวงศ์ ต่อมาได้มีการเปิดประชุมสภาขุนนางเพื่อตามหาผู้ที่จะสืบราชสันตติวงศ์ แต่ก็ไม่สามารถหาทางออกในเรื่องนี้ได้ จึงต้องเชิญฝ่ายนักวิชาการศาสนาหรือเหล่าบรรดาอูลามะให้มาตัดสินชี้ขาดในประเด็นนี้โดยเร็ว จนมีข้อสรุปว่าด้วยการอนุโลมให้มีการนับสตรีเป็นผู้สืบราชสันตติวงศ์เป็นการชั่วคราว จึงมีการจัดงานเฉลิมฉลองในพิธีราชาภิเษกแด่พระราชธิดาพระองค์ใหญ่ในสุลต่านมันซูร์ ชาห์ มีพระนามว่า "รายาฮีเยา" ซึ่งเป็นผู้ปกครองสตรีพระองค์แรกที่ขึ้นครองราชย์ต่อจากพระอนุชาของพระองค์ และทรงปกครองอาณาจักรปาตานีสืบไป
ขึ้นครองราชย์

เมื่อเหล่าขุนนางราชสำนักเห็นพ้องต้องกันโดยการสนับสนุนรายาฮีเยาขึ้นครองราชย์ เหล่าบรรดาขุนนางต่างพร้อมใจกันเดินทางเพื่อมาถวายสัตย์ปฏิญาณสาบานตนเพื่อแสดงความจงรักภักดีตามธรรมเนียมต่อหน้าพระพักตร์ ขาดแต่อัครมหาเสนาบดีปาตานี เบินดาฮารา (Bendahara) กายูเคอลัต ขุนนางผู้ทรงอิทธิพลแห่งเมืองสายที่ไร้วี่แววการมาถึง
ต่อมามีแหล่งข่าวที่ยังไม่ได้รับการตรวจสอบอย่างแน่ชัด ได้รายงานมาว่า เบินดาฮารากายูเคอลัต เตรียมกำลังซ่องสุมไพร่พลในสังกัดประมาณ 5,000 นาย และมีทหารเอกคู่ใจประมาณ 40 นาย ซึ่งกล่าวกันว่าทหารเอกเหล่านี้ได้ผ่านพิธีทางไสยศาสตร์ให้อยู่ยงคงกระพัน เพื่อใช้ในการก่อกบฏต่อรายาฮีเยา ขณะที่เบินดาฮาราเคลื่อนกำลังประชิดเมืองหลวง เหล่าบรรดาขุนนางที่ใกล้ชิดต่างอ้างลาป่วยเพื่อหลบหนีจากภัยทางการเมือง เมื่อฝ่ายวังหลวงทราบข่าวการมาถึงของฝ่ายเบินดาฮารา ซึ่งกำลังเดินผ่านประตูรั้วพระราชวังไพลินเพื่อมุ่งหน้าสู่ท้องพระโรงอย่างอุกอาจ รายาฮีเยาจึงรีบเสด็จไปยังประตูทางเข้าท้องพระโรงในฉลองพระองค์สีเขียว มีสร้อยพระศอเป็นด้ายทองคำร้อยด้วยบุปผชาติ ทรงประทับยืนอยู่บนบันไดท้องพระโรงอย่างสง่างาม มีเพียงราชองครักษ์สองนายพร้อมดาบเคลือบทองคำประจำกายถวายอารักขาอยู่เบื้องล่าง กับบรรดาข้าราชบริพารและนางกำนัลหมอบกายอยู่บนพื้นด้านหน้าท้องพระโรง
เมื่อเบินดาฮาราเดินมาถึงหน้าพระพักตร์ รายาฮีเยาจึงทรงถอดผ้าพันพระศอโยนพระราชทานให้แก่เบินดาฮารา ด้วยทีท่าของพระองค์ที่เต็มไปด้วยความสงบเยือกเย็นอย่างยิ่งโดยไร้ความหวาดหวั่น ทั้งสองฝ่ายจึงเกิดการประจันหน้ากันไม่แม้แต่จะทรงเปิดพระโอษฐ์เจรจาสิ่งใด เบินดาฮาราได้นั่งลงถวายคำนับเบื้องพระบาท จากนั้นดึงกริชประจำกายออกมาวางไว้บนพื้นแล้วหยิบเอาผ้าพันพระศอมาพันไว้รอบศีรษะ พร้อมเปล่งวาจาถวายพระพรว่า" ขอองค์กษัตริยาทรงพระเจริญยิ่งยืนนาน ขอจงบุญญาบารมีของพระองค์ทรงเพิ่มพูนสู่ราชบัลลังก์อาณาจักรแห่งนี้ตลอดไป (Daulat Tuanku bertambah-tambah daulat sa'adat Duli Tuanku diatas takhta kerajaan yang mahamulia.)   เบินดาฮารากายูเคอลัตจึงกล่าวสรรเสริญพระบารมีซ้ำอีกครั้ง จากนั้นจึงถ่ายทอดคำสั่งให้ถอนกำลังไพร่พลและเตรียมตัวเดินทางกลับตาแกะห์ ส่วนรายาฮีเยาเสด็จกลับเข้าตำหนักโดยมิได้รับสั่งอันใด ภายในค่ำคืนนั้น เบินดาฮาราได้กล่าวกับบรรดาผู้ติดตามว่า ผ้าพันพระศอที่พระองค์พระราชทานนั้นคือเครื่องหมายที่พระองค์ทรงขอชีวิตกับตนไว้ แต่ถึงอย่างไรนั้นเหตุการณ์นี้สร้างความเคารพยำเกรงให้แก่ขุนนางในราชสำนัก จนไม่มีใครกล้าท้าทายพระราชอำนาจขององค์กษัตริยาอีกต่อไป
รัชกาล

ในสมัยของพระองค์ บ้านเมืองมีความเจริญรุ่งเรืองมาก เป็นยุคทองด้านการค้ากับต่างประเทศ กษัตริย์จากยุโรปและเมืองต่าง ๆ ได้ส่งคณะทูตมาเจริญสัมพันธไมตรี รวมทั้งสยามและญี่ปุ่น ถือเป็นครั้งแรกที่ญี่ปุ่นเข้ามาค้าขายกับปาตานี ชาวฮอลันดาเข้ามาทำการค้ากับปาตานีครั้งแรก ต่อมา พ.ศ. 2148 ชาวสเปนได้เดินทางเข้ามาค้าขายที่เมืองปาตานี และ พ.ศ. 2153 ชาวอังกฤษได้เดินทางเข้ามาค้าขายที่เมืองปาตานี
นอกจากนั้นยังมีการขุดคลองกือเซะ ดังความว่า "...รายาฮีเยาทรงรับสั่งให้ราษฎรพร้อมกันขุดคลอง โดยเริ่มจากรือเซะมุ่งไปทางทิศเหนือจนถึงแม่น้ำที่อ่าวเตอร์มางัน (ใกล้กับหมู่บ้านปรีกีปัจจุบัน) เมื่อสามารถขุดคลองเชื่อมกับแม่น้ำแล้ว น้ำก็ไหลมาตามคลองแห่งใหม่ผ่านคลองกรือเซะแล้วไหลออกทะเลตรงอ่าวรา เมื่อน้ำทางเหนือไหลออกคลองกรือเซะก็เป็นผลให้น้ำจืดลง ทุ่งนาบริเวณนั้นก็ให้ผลเป็นที่พอใจ..."
การสวรรคต

จนถึงปี พ.ศ. 2159 รายาฮีเยาเสด็จสวรรคต โดยมีการเฉลิมพระนามถวายแด่พระองค์ภายหลังเสด็จสวรรคตว่า "มัรฮูมตัมบางัน" (Marhum Tambangan) และในเวลาต่อมารายาบีรูซึ่งเป็นพระขนิษฐภคินี (น้องสาว) ก็ขึ้นครองราชย์แทน ตามด้วยรายาอูงู และรายากูนิง เรียกรวมกันว่า สมัย 4 ราชินี
สุสานรายาฮีเยา รวมถึงรายาบีรูและรายาอูงู ที่เรียกว่า สุสานราชินีสามพี่น้อง ตั้งอยู่หมู่ที่ 1 บ้านปาเระ ตำบลบาราโหม อำเภอเมืองปัตตานี จังหวัดปัตตานี
พงศาวลี

รายาฮีเยา ขณะทรงพระคชาธาร
ตลับเทป

| ตลับเทป |
| --- | --- |
 ภาพเครื่องหมายการค้า Compact Cassette และตัวอย่างตลับเทป
ชื่อภาษาอังกฤษ: Compact Cassette
รูปแบบสื่อ: เทปแม่เหล็ก
วิธีอ่านสื่อ: ด้านเดียว
ความจุ: มีความหลากหลายได้แก่   23 นาที ต่อด้าน   รวม 46 นาที   30 นาทีต่อด้าน   รวม 60 นาที   45 นาทีต่อด้าน   รวม 90 นาที   50 นาทีต่อด้าน   รวม 100 นาที   60 นาทีต่อด้าน   รวม 120 นาที)
เครื่องที่ใช้เล่นสื่อ: หัวเทป
ตลับเทป (อังกฤษ: Compact Cassette) หรือมักเรียกโดยย่อว่า เทป มักหมายถึงเทปเสียงหรือเทปเพลง คือรูปแบบการบันทึกเสียงลงสื่อรูปแบบหนึ่งโดยใช้แถบแม่เหล็ก เทปมีขนาดเล็กสามารถพกพาได้อย่างสะดวก ใช้งานตั้งแต่บันทึกเสียงในบ้านจนถึงเก็บข้อมูลต่าง ๆ ในไมโครคอมพิวเตอร์ ในช่วงแรกระหว่างต้นทศวรรษ 1970 และปลายทศวรรษ 1990 ตลับเทปเป็นหนึ่งในสองอย่างที่มักใช้ในการบันทึกเสียงเพลง ควบคู่ไปกับแผ่นเสียง ซึ่งต่อมามักใช้เป็นซีดีแทน
คำว่า แคสเซต หรือ คาสเซต (ฝรั่งเศส: cassette) มีความหมายว่า ตลับหรือกล่องเล็ก ๆ
ประวัติ

ในปี 1935 ก่อนที่จะมีการนำเสนอเทปคาสเซ็ทพกพา (หรือที่เราเรียกกันสั้น ๆ ว่าเทปคาสเซ็ท) บริษัท AEG แห่งประเทศเยอรมนีได้นำเสนอเครื่องอัดเทปแบบ Reel-to-reel เครื่องแรกของโลกในชื่อว่า “Magnetophon” โดยมีเทคโนโลยีพื้นฐานมาจากเทปแม่เหล็กที่คิดค้นโดย Fritz Pfleumer แต่ตัวเครื่องก็มีราคาสูงมาก (ราคาประมาณ 1600 – 3400 ยูโร หากเทียบตามค่าเงินปัจจุบัน) และยังมีขนาดที่ใหญ่ อันเนื่องมาจากต้องใช้หลอดสุญญากาศในการทำงาน ทำให้มีใช้กันเพียงแค่ในสถานีวิทยุหรือห้องอัดเสียงเป็นส่วนใหญ่ ไม่นิยมสำหรับการใช้งานภายในบ้าน และเครื่องอัด Magnetophon ก็ค่อย ๆ เสื่อมความนิยมลงในช่วงปี 1950
และในช่วงปี 1960 ก็มีการคิดค้นทรานซิสเตอร์ที่มีขนาดเล็กกว่า ทนทานกว่า และราคาถูกกว่า มาใช้แทนหลอดสุญญากาศ ทำให้ขนาดและราคาของเครื่องอัดที่เปลี่ยนมาใช้ทรานซิสเตอร์แทนหลอดสุญญากาศ ลดลงจากเดิมเป็นอันมาก ทำให้มีการใช้เครื่องอัดนี้ตามบ้านเรือนมากขึ้น
จนกระทั่งในปี 1962 บริษัท Philips ได้คิดค้นเทปคาสเซ็ทพกพาออกมา (หรือที่เราเรียกกันสั้น ๆ ว่าเทปคาสเซ็ท) โดยมีจุดประสงค์เพื่อใช้สำหรับเพลงโดยเฉพาะ และในต่อมาเทปคาสเซ็ทก็ได้รับความนิยมเหนือระบบเทปแบบอื่นอย่างรวดเร็ว อันเป็นเหตุมาจากที่ฟิลลิปถูกกดดันโดยโซนี่ ให้ปล่อยให้บริษัทอื่นสามารถผลิตเทปคาสเส็ทได้อย่างเสรี และต่อมาฟิลลิปก็ออกเครื่องเล่นและอัด Carry-Corder 150 ในยี่ห้อ Norelco ซึ่งทำให้เทปคาสเซ็ทยิ่งได้รับความนิยมขึ้นไปอีก ในปี 1968 เครื่องเล่นเทปคาสเซ็ทจากกว่า 85 บริษัท สามารถขายออกได้ไปมากถึง 2.4 ล้านเครื่อง
ในช่วงแรกของเทปคาสเซ็ท คุณภาพเสียงที่ได้นั้นยังไม่ดีนัก อยู่เพียงแค่ระดับที่พอฟังได้ แต่มาเข้าสู่ช่วงปี 1970 คุณภาพเสียงของเทปคาสเซ็ทก็ปรับปรุงขึ้นมามาก ส่งผลให้เทปคาสเซ็ทเริ่มกลายเป็นทางเลือกสำหรับคอเพลงคุณภาพสูงบางกลุ่ม แข่งกับแผ่นไวนิลที่เป็นเจ้าตลาดเดิม
ความนิยมของเทปคาสเซ็ทยิ่งพุ่งสูงขึ้นกว่าเดิมในช่วงปี 1980 หลังจากที่โซนี่เปิดตัวเครื่องเล่นพกพา Walkman แต่ว่ากว่าที่ส่วนแบ่งของเทปคาสเซ็ทจะสามารถแซงแผ่นไวนิลได้ ก็ล่วงเข้ามาในช่วงปี 1990 อันเป็นช่วงที่เทปคาสเซ็ทมีความนิยมสูงสุด และค่อย ๆ ลดความนิยมลง หลังจากที่ความนิยมของแผ่นซีดีเริ่มเพิ่มมากขึ้น